Il-Partit Nazzjonalista ppreżenta s-sottomissjonijiet tiegħu għall White Paper dwar il-finanzjament tal-partiti politiċi. Il-Partit Nazzjonalista osserva li flok  abbozz ta’ liġi,  l-Gvern ippublika White Paper li hi nieqsa mid-dettal u li tħalli barra għadd ta’ elementi li kienu elenkati fl-abbozz preżentat fil-leġislatura preċedenti. Il-Partit Nazzjonalista ddikjara li jaqbel li għandu jkun hemm liġi li tirregola l-operat u l-finanzjament tal-partiti politiċi f’Malta. F’konferenza tal-aħbarijiet, s-Segretarju Ġenerali Chris Said spjega li fost oħrajn il-Partit Nazzjonalista qed jipproponi li għandu jkun illegali self lill-partiti ta’ aktar minn nofs miljun ewro minn persuni li mhumiex il-bank jew istituzzjoni finanzjarja. Qed jipproponi wkoll li għandu jkun hemm limitu ta’ kemm il-partiti jistgħu jonfqu fl-elezzjonijiet varji. Żied jgħid li l-ammont li l-kandidati jistgħu jonfqu fil-kampanja elettorali għandu jonqos minn kif propost fil-White Paper. Dr Said saħaq li l-Partit Nazzjonalista qed jipproponi li l-€50,000 f’donazzjnijiet lill-partit politiċi indikat fil-White Paper għandu jitnaqqas bin-nofs u donazzjonjiet ta’ aktar minn €25,000 fis-sena għandhom ikunu llegali. Il-Viċi Kap tal-Partit Nazzjonalista, Beppe Fenech Adami qal li għandu jittieħed inkunsiderazzjoni il-propjetajiet tal-Gvern li jinsabu f’ idejn il-partit. Il-Kelliem qal li l-Partit Laburista għandu jagħti lura lill-poplu, il-propjetajiet tal-Gvern li ngħatalu fis-snin li għaddew b’rata baxxa. Dr Fenech Adami qal li filwaqt li l-liġi ma tipprovdix għal finanzjament mill-istat ta’ partiti politiċi, l-Partit Laburista qiegħed igawdi minn assi u propjeta’ li kienu jew għadhom propjeta’ tal-Gvern. Il-President tal-Kunsill Ġenerali Paula Mifsud Bonnici qalet li l-liġi m’għandhiex xxekkel l-operat ta’ partiti u kull partit għandu jitħalla fil-libertà li jiddetermina l-istrutturi u l-karigi fi ħdanu.